প্ৰায় চাৰি দশকজোৰা অযোধ্যাৰ ভূমি বিবাদৰ ৰায়দানৰ প্ৰাক মুহূৰ্তত দেশৰ মুখ্য ন্যায়াধীশ ৰঞ্জন গগৈৰ ভূমিকাক লৈ সহস্ৰজনে প্ৰশ্ন উত্থাপন কৰিছে। বিশেষকৈ ছ ’ চিয়েল মিডিয়া টুইটাৰত মুখ্য ন্যায়াধীশজনে উত্তৰ প্ৰদেশৰ মুখ্য সচিব ৰাজেন্দ্ৰ কুমাৰ তিৱাৰী আৰু আৰক্ষী সঞ্চালক প্ৰধান অ ’ পি সিঙক মাতি বৈঠক কৰাটোক কঠোৰ ভাষাৰে সমালোচনা কৰা হৈছে। গগৈয়ে আজি উত্তৰ প্ৰদেশৰ (এই বিবদমান ভূমিখণ্ড থকা প্ৰদেশ) মুখ্য সচিব আৰু আৰক্ষী সঞ্চালক প্ৰধানক মাতি পঠিয়াইছিল। মুখ্য ন্যায়াধীশজনে তেওঁলোকৰ লগত ৰাজ্যখনত ৰায়দান-কালীন আইন-শৃংখলাজনিত পৰিস্থিতিৰ বিষয়ে পৰ্য্যালোচনা কৰা বুলি বাতৰি প্ৰকাশ হৈছে। গগৈৰ এই কাণ্ডক বহুতে অৱসৰৰ প্ৰাকমুহূৰ্তৰ চমক বুলি অভিহিত কৰাৰ বিপৰীতে আন বহুতে তেওঁৰ এনে পদক্ষেপৰ সঠিকতা সন্দৰ্ভত প্ৰশ্ন কৰিছে।